Diari Oficial de la Generalitat Valenciana


Sumari del DOGV 8853, del 09-07-2020 (2020/5381)

RESOLUCIÓ de 3 de juliol de 2020, de la Direcció General d'Obres Públiques, Transports i Mobilitat Sostenible, per la qual se suspén la celebració de determinades proves tendents a l'obtenció o a la renovació de certificats acreditatius de formació en matèria de transports i es convoquen noves proves en dates diferents.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8853

Data del DOGV
:   09-07-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/5381


Data del document
:   03-07-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * examen

RESOLUCIÓ de 3 de juliol de 2020, de la Direcció General d'Obres Públiques, Transports i Mobilitat Sostenible, per la qual se suspén la celebració de determinades proves tendents a l'obtenció o a la renovació de certificats acreditatius de formació en matèria de transports i es convoquen noves proves en dates diferents.  
 [2020/5381]  
Per resolucions de 4 d'octubre de 2019, de la Direcció General d'Obres Públiques, Transports i Mobilitat Sostenible, es van convocar la realització de diverses proves tendents a l'obtenció o renovació de certificats acreditatius de formació en matèria de transports per a l'any 2020, així com per a l'obtenció del certificat de competència professional per a la prestació del servei de taxi.  
L'extensió de la pandèmia ocasionada per la Covid-19 i les recomanacions de l'Organització Mundial de la Salut, aconsellaven evitar la realització de tota mena d'esdeveniments en els quals es preveia l'afluència massiva de persones, per existir un major risc d'exposició i transmissió del virus.  
Per això es va acordar la suspensió de la convocatòria per a la realització de diverses proves tendents a l'obtenció o renovació de certificats acreditatius de formació en matèria de transports, així com l'obtenció del certificat de competència professional per a la prestació del servei de taxi, prevists per als mesos d'abril, maig i juliol.  
Per al 26 de setembre de 2020 estava prevista la realització de determinades proves, després de constatar-se que s'ha produït una evolució favorable de la pandèmia. No obstant l'anterior, la manca d'aules suficients als centres on habitualment es realitzen les proves, pel fet que l'aforament permés conforme a les normes de distanciament social es redueix considerablement, n'obliga a la suspensió i l'ajornament.  
  
Per això, és convenient establir el nou calendari de realització de proves, perquè en prenguen coneixement les persones interessades.  
Per tot l'anterior i en ús de les facultats conferides en virtut del que es disposa en l'article 11 del Decret 159/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Habitatge, Obres Públiques i Vertebració del Territori, resolc:  
  
  
Primer  
Suspendre la realització de les proves convocades per al pròxim 26 de setembre de 2020 relatives a l'obtenció de certificats d'aptitud professional (CAP) i de capacitació per a la prestació de servei de taxi, que van ser convocades mitjançant resolucions de data 4 d'octubre de 2019, de la Direcció General d'Obres Públiques, Transports i Mobilitat Sostenible.  
  
Segon  
Convocar la realització de proves de capacitació per a l'obtenció de certificats d'aptitud professional (CAP) i de capacitació per a la prestació de servei de taxi, que van ser convocades mitjançant resolucions de data 4 d'octubre de 2019, de la Direcció General d'Obres Públiques, Transports i Mobilitat Sostenible, per als dies 3 i 17 d'octubre, respectivament, amb les particularitats que per a cada tipus de prova es detallen en l'annex.  
  
Tercer  
Convocar proves per a l'obtenció del certificat competència professional per a l'exercici de les activitats de transport de mercaderies i de viatgers per carretera per al dia 28 de novembre de 2020, podent presentar-se sol·licituds en els terminis indicats en l'annex.  
  
Quart  
Es manté la realització de proves per a l'obtenció del CAP i per a l'obtenció i renovació dels certificats de capacitació professional de consellers de seguretat per al transport de mercaderia perilloses, per al dia 28 de novembre de 2020, que van ser convocades mitjançant la Resolució de 4 d'octubre de 2019, de la Direcció General d'Obres Públiques, Transports i Mobilitat Sostenible.  
  
Cinqué  
La realització de les proves es regirà pel que s'estableix en les resolucions de 4 d'octubre de 2019, de la Direcció General d'Obres Públiques, Transports i Mobilitat Sostenible, per les quals aquelles es van convocar i per les particulars normes establides en la present resolució.  
  
  
Sisé  
La realització de les proves estarà condicionada al compliment de les normes sanitàries, de prevenció i distanciament social que puguen establir-se per les autoritats sanitàries competents.  
Els aspirants hauran d'observar les directrius que, pels membres del tribunal de les proves o pel seu personal col·laborador, es fixen per a l'aplicació de les citades normes sanitàries.  
La present resolució farà efecte des de la data de la publicació en el Diari Oficial de la Generalitat Valenciana.  
Contra la present resolució, que no esgota la via administrativa, es podrà interposar un recurs d'alçada davant la Secretaria Autonòmica d'Obres Públiques, Transports i Mobilitat Sostenible, en el termini d'un mes, a comptar de l'endemà de la publicació en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que s'utilitze qualsevol altra via que es considere oportuna.  
  
València, 3 de juliol de 2020.- La directora general d'Obres Públiques, Transports i Mobilitat Sostenible: Roser Obrer Marco.  
  
  
ANNEX  
  
Proves CAP a fer el dia 3 d'octubre de 2020  
Únicament podran presentar-se totes aquelles persones que en el seu moment es van inscriure per a fer les proves, la realització de les quals estava prevista en dates 4 d'abril i 30 de maig de 2020.  
  
Proves per a l'obtenció de la capacitació de taxi a fer el dia 17 d'octubre de 2020.  
Podran presentar-se totes aquelles persones que en el seu moment es van inscriure per a fer la prova, la realització de la qual estava prevista per al dia 30 de maig de 2020.  
A més podran participar en aquestes proves els qui s'hi inscriguen entre els dies 1 i 27 d'agost de 2020.  
  
Proves per a l'obtenció del certificat de competència professional a fer el dia 28 de novembre de 2020.  
Podran presentar-se els qui s'hi inscriguen entre els dies 1 i 20 d'octubre de 2020.  
De conformitat amb el que s'estableix en l'apartat 4 de l'annex II del Reial decret 1.211/1990, de 28 de setembre, pel qual s'aprova el Reglament d'ordenació dels transports terrestres, únicament podran concórrer a l'examen les persones que acrediten trobar-se prèviament en possessió d'algun dels títols de formació següents:  
Títol de batxiller o equivalent.  
Títol de tècnic/a, acreditatiu d'haver superat els ensenyaments d'una formació professional de grau mitjà, siga com siga la professió a què es trobe referit.  
Títol de tècnic/a superior, acreditatiu d'haver superat els ensenyaments d'una formació professional de grau superior, siga com siga la professió a què es trobe referit.  
Qualsevol títol acreditatiu d'haver superat uns ensenyaments universitaris de grau o postgrau.  
  
Proves per a l'obtenció del CAP i certificat de capacitació de consellers de seguretat, a fer el dia 28 de novembre de 2020.  
Prova CAP. El termini de presentació d'instàncies serà des del 19 de setembre al 2 d'octubre de 2020.  
Prova de capacitació de consellers de seguretat. El termini de presentació d'instàncies serà de l'1 d'octubre al 20 d'octubre de 2020.